Morfydd E. Owen

Academydd o Gymraes oedd y Dr Morfydd E. Owen (26 Ionawr 1936 – 17 Mawrth 2024). Roedd yn arbenigwraig ar destunau cyfreithiol a meddygol yr Oesoedd Canol.

Fe'i ganwyd yn unig ferch i Edward a Phyllis Owen, ac fe'i magwyd yn Ivy Cottage ym mhentre’ Fochriw. Roedd teulu ei thad-cu, Mordecai Evans, yn hanu o fferm fynydd yn Nefynnog. Pan oedd Morfydd yn hŷn symudodd ei rhieni i fyw yn agos at Lyn Syfaddan yn Llan-gors.

Roedd yn un o dîm prosiect Beirdd y Tywysogion ac yn un o Gymrodyr Hŷn y Ganolfan Uwchefrydiau Cymreig a Cheltaidd yn Aberystwyth. Roedd yn un o sylfaenwyr Seminar Cyfraith Hywel yn y 1970au, a bu’n Ysgrifennydd i’r Seminar am 36 o flynyddoedd.

Cyhoeddwyd y gyfrol ysgrifau Cyfarwydd Mewn Cyfraith er anrhydedd iddi, gan Gymdeithas Hanes Cyfraith Cymru yn 2017.

Bywyd personol
Priododd ei gŵr Howard Davies (5 Tachwedd 1924 – 27 Mehefin 2012) yng Nghapel y Plough yn Aberhonddu. Roedd Howard yn feddyg a darlithydd ac roedd ganddo un ferch o'i briodas gyntaf, Melanie. Gyda'i gilydd cawsant ddau blentyn, Luned a Bríd.

Bu farw Morfydd yn 88 mlwydd oed. Cafwyd gwasanaeth angladdol cyhoeddus yn Eglwys Llanychaearn ger Llanfarian ar ddydd Mercher, 27 Mawrth 2024 am 2 y prynhawn.

Cafwyd teyrnged iddi gan Ganolfan Uwchefrydiau Cymreig a Cheltaidd - "Diolchwn am ei chyfraniad sylweddol i ysgolheictod, a’i chyfeillgarwch a’i chefnogaeth ar hyd y blynyddoedd".

Cafwyd teyrnged hefyd gan Wasg Prifysgol Cymru yn dweud "Meddai ar ysgolheictod disglair, a chyhoeddodd weithiau helaeth yn ymdrin â barddoniaeth llys a rhyddiaith ganoloesol Cymru".

Cyhoeddiadau
 Drych yr Oesoedd Canol (Gwasg Prifysgol Cymru, 1986, ISBN 9780708309018)
 Beirdd a Thywysogion (Gwasg Prifysgol Cymru, 1996, ISBN 9780708312766)
 The Welsh Law of Women (Gwasg Prifysgol Cymru, 1992 ac 2017, ISBN 9781786831590)

Cyfeiriadau

Categori:Genedigaethau 1936
Categori:Marwolaethau 2024
Categori:Academyddion o Gymru
Categori:Merched yr 20fed ganrif
Categori:Merched yr 21ain ganrif